CELEX: 52018PC0532
Language: ro
Date: 2018-07-13
Title: Propunere de DECIZIE A CONSILIULUI privind încheierea, în numele Uniunii Europene, a Tratatului de instituire a Comunității transporturilor

COMISIA EUROPEANĂ
            Bruxelles, 13.7.2018
            COM(2018) 532 final
            2018/0282(NLE)
            Propunere de
            DECIZIE A CONSILIULUI
            privind încheierea, în numele Uniunii Europene, a Tratatului de instituire a Comunității transporturilor 
            
               
         
         
            
               EXPUNERE DE MOTIVE
            
            
               1.
                     CONTEXTUL PROPUNERII
            
            
               •Motivele și obiectivele propunerii
            
            
               Buna funcționare a sistemului de transport care face legătura între Uniune și țările învecinate este esențială pentru o creștere economică durabilă și pentru bunăstarea tuturor cetățenilor. Cooperarea în domeniul transporturilor cu țările din Balcanii de Vest a fost reglementată de Observatorul transporturilor din Europa de Sud-Est (SEETO) – memorandumul de înțelegere din 11 iunie 2004 semnat de Albania, de Bosnia și Herțegovina, de Croația, de fosta Republică iugoslavă a Macedoniei, de Serbia, de Muntenegru, de Misiunea ONU în Kosovo și de Comisie. Principalul obiectiv al memorandumului de înțelegere era extinderea rețelei transeuropene de transport (TEN-T) și a politicilor conexe la țările din Balcanii de Vest.
            
            
               Cu toate acestea, memorandumul de înțelegere a devenit insuficient și, în urma unei evaluări efectuate de Comisie în 2008, a fost propusă o formă de cooperare mai cuprinzătoare, care implică alte politici de transport și domenii legate de transporturi. În acest context, pe baza experienței pozitive în legătură cu implementarea Tratatului de instituire a Comunității Energiei, Comisia a propus să se inspire din acest exemplu în sectorul transporturilor și să negocieze un acord care să asigure faptul că legislația, standardele și specificațiile tehnice aplicate de partenerii din Balcanii de Vest sunt compatibile cu cele ale Uniunii. 
            
            
               La 12 iunie 2008 și la 9 octombrie 2009, Consiliul a autorizat Comisia să deschidă negocieri, în numele Uniunii Europene, cu Albania, Bosnia și Herțegovina, Kosovo
                  1
               , fosta Republică iugoslavă a Macedoniei, Muntenegru și Serbia, cu privire la un tratat de instituire a Comunității transporturilor („TCT”). 
            
            
               Discuțiile la nivel tehnic au fost încheiate cu succes în iulie 2010. Cu toate acestea, din cauza faptului că nu s-a ajuns la o poziție comună cu privire la desemnarea corespunzătoare a uneia dintre părți, finalizarea TCT a rămas blocată timp de aproape trei ani. Discuțiile au fost reluate în 2013, iar în 2016 s-a ajuns la un acord asupra versiunii finale a TCT.
            
            
               TCT a fost semnat în numele Uniunii la 12 iulie și la 9 octombrie 2017, sub rezerva încheierii sale la o dată ulterioară, în conformitate cu Decizia 2017/1937 a Consiliului
                  2
               , care a autorizat semnarea acestuia și aplicarea sa provizorie.
            
            
               Toate părțile din sud-estul Europei, cu excepția Kosovo, au ratificat deja TCT. Între timp, TCT se aplică în mod provizoriu între părți în conformitate cu articolul 41 alineatul (3) din TCT.
            
            
               •Contextul general
            
            
               Consolidarea cooperării regionale în Balcanii de Vest este un element esențial pentru stabilitatea politică, securitatea, prosperitatea economică și dezvoltarea socială în regiune. În acest context, TCT va aduce avantaje cadrului de aderare pentru Balcanii de Vest prin accelerarea procesului de aliniere a legislației naționale la acquis-ul Uniunii privind transporturile și domeniile conexe. De asemenea, TCT va fi un instrument esențial pentru încurajarea procesului de reformă în contextul inițiativei Grupului celor șase din Balcanii de Vest, precum și a implementării TEN-T cu extindere la Balcanii de Vest.
            
            
               •Coerența cu dispozițiile existente în domeniul de politică vizat 
            
            
               TCT este pe deplin conform cu dispozițiile existente în domeniul transporturilor și va înlocui cadrul de cooperare existent, și anume Observatorul transporturilor din Europa de Sud-Est (SEETO), care este în vigoare din 2004. 
            
            
               •Coerența cu alte politici și obiective ale UE 
            
            
               TCT este pe deplin conform cu politicile și cu obiectivele stabilite în cadrul cooperării cu partenerii din sud-estul Europei sau în cadrul procesului de extindere. TCT va juca un rol esențial în sprijinirea acestor politici, ajutând țările din Balcanii de Vest să se apropie de acquis-ul Uniunii în domeniul transporturilor. 
            
            
               TCT este, de asemenea, pe deplin aliniat la toate politicile relevante conexe sectorului transporturilor, cum ar fi politicile sociale și de mediu. 
            
            
               2.
                     REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI 
            
            
               Nu se aplică.
            
            
               3.
                     ELEMENTELE JURIDICE ALE PROPUNERII
            
         
         
            
               •Temeiul juridic
            
            
               
                  Propunerea are ca temei juridic articolele 91 și 100 alineatul (2) din Tratatul privind funcționarea Uniunii Europene, coroborate cu articolul 218 alineatul (6) litera (a) și cu articolul 218 alineatul (7). 
               
               
                  Articolul 91 din TFUE prevede faptul că măsurile privind transportul feroviar, rutier și pe căi navigabile interioare din cadrul politicii comune a transporturilor se adoptă în conformitate cu procedura legislativă ordinară. Articolul 100 alineatul (2) prevede că dispozițiile adecvate pentru transportul maritim se adoptă de asemenea în conformitate cu procedura legislativă ordinară.
               
               
                  Articolul 218 din TFUE stabilește procedura pentru negocierea și încheierea de acorduri între Uniunea Europeană și țări terțe sau organizații internaționale. În special, alineatul (6) al articolului respectiv prevede adoptarea de către Consiliu, la propunerea Comisiei în calitate de negociator, a unei decizii de autorizare a încheierii unui acord în numele Uniunii Europene.
               
            
            
               •Alegerea instrumentului
            
            
               
                  Propunerea este în conformitate cu articolul 218 alineatul (6) litera (a) din TFUE, care prevede adoptarea de către Consiliu a unei decizii privind încheierea de acorduri internaționale, după obținerea aprobării Parlamentului European. 
               
            
            
               4.
                     IMPLICAȚIILE BUGETARE 
            
            
               Nu va exista niciun impact asupra bugetului Uniunii. În conformitate cu TCT, contribuția Uniunii la bugetul Comunității transporturilor acoperă doar cheltuielile de exploatare necesare pentru funcționarea instituțiilor sale. Finanțarea este prevăzută prin următoarea linie bugetară: IPA 2017/039-402.20/MC/Comunitatea transporturilor.
            
            
               2018/0282 (NLE)
            
            
               Propunere de
            
            
               DECIZIE A CONSILIULUI
            
            
               privind încheierea, în numele Uniunii Europene, a Tratatului de instituire a Comunității transporturilor 
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (6) litera (a) și cu articolul 218 alineatul (7),
            
            
               având în vedere propunerea Comisiei Europene,
            
            
               având în vedere avizul Parlamentului European
                  3
               , 
            
            
               întrucât:
            
            
               (1)Comisia a negociat, în numele Uniunii, Tratatul de instituire a Comunității transporturilor dintre Uniunea Europeană și Albania, Bosnia și Herțegovina, fosta Republică iugoslavă a Macedoniei, Kosovo, Muntenegru și Serbia.
            
            
               (2)Tratatul de instituire a Comunității transporturilor a fost semnat în numele Uniunii la 12 iulie și la 9 octombrie 2017, sub rezerva încheierii sale la o dată ulterioară, în conformitate cu Decizia 2017/1937 a Consiliului
                  4
               .
            
            
               (3)Comunitatea transporturilor promovează dezvoltarea transporturilor dintre Uniune și părțile din Europa de Sud-Est pe baza dispozițiilor din acquis-ul Uniunii. 
            
         
         
            
               (4)Comisia ar trebui să fie împuternicită să aprobe, în numele Uniunii, modificările aduse listelor din anexa I care cuprind actele legislative ale Uniunii, în temeiul articolului 20 alineatul (3) litera (a) din Tratatul de instituire a Comunității transporturilor.
            
            
               (5)Tratatul de instituire a Comunității transporturilor ar trebui aprobat în numele Uniunii,
            
            
               ADOPTĂ PREZENTA DECIZIE: 
            
            
               Articolul 1
            
            
               1.Tratatul de instituire a Comunității transporturilor se aprobă în numele Uniunii.
            
            
               2.Președintele Consiliului desemnează persoana împuternicită sau persoanele împuternicite să depună, în numele Uniunii, instrumentul de aprobare prevăzut la articolul 41 alineatul (1) din Tratatul de instituire a Comunității transporturilor, pentru a exprima consimțământul Uniunii de a-și asuma obligații în temeiul Tratatului de instituire a Comunității transporturilor.
            
            
               Articolul 2
            
            
               Poziția care urmează să fie adoptată de Uniune în ceea ce privește deciziile Comitetului director regional, în temeiul articolului 20 alineatul (3) litera (a) din Tratatul de instituire a Comunității transporturilor, referitoare doar la includerea de acte legislative ale Uniunii în anexa I la Tratatul de instituire a Comunității transporturilor, sub rezerva oricăror adaptări tehnice necesare, se adoptă de către Comisie.
            
            
               Articolul 3
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.
               
               
                  
                     (2)
                  
                        Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).
               
               
                  
                     (3)
                  
                        JO ….
               
               
                  
                     (4)
                  
                        Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 287, 27.10.2017, p. 1).